Erdal Daghano ke Zîndanê Şakranî yê Îzmîrî de tepişte yo, pêvînayîşê telefonî de keyeyê xo reyde qisey kerd ke ci rê îşkence yeno kerdene. Daghanî da zanayene ke o hucreyê yewkesî de yo û seba ke di rojî verê cû seba ke hûmaritişê payan serî qebul nêkerd gardîyanan ci rê îşkence kerd.
Daghanî vat: ''Mi îşkence ser o waştişnameyêk îdareyê zîndanî rê nuşt. Eke çîyêk bêro sereyê mi berpirs mudirê zîndanî û gardîyan ê. Raya diyîne ya ke danê mi ro. Mi waşt ke mi berê revîr la nêberd. Seba ke ez tepişteyo sîyasî ya û cezaya girane daye mi gardîyanî tim mi rê teda kenê. Seba ke ez têna ya wazenê je mi ser o hukm bikerê.''
Daghanî îfade kerd ke vera vîrusê Korona tedbîr nêame girewtene û malzemeyê pakîye nêdîyayî înan.  Daghanî ard ziwan ke o nêweşê mîde yo û vat: ''Dejê mi dewam keno. Qaşo her roje nîm satean mi berê ez hewa bigêra la nêkenê. Gardîyanan ver vîrusî tedbîr nêgirewt cok ez qerqilîyena.''
